Nama : Muhammad Hafizzul bin Abdul Manap(A20EC0211)
Seksyen 78
Refleksi Webinar Wacana Dekolonisasi Intelektual

Pada tarikh 10 Januari 2021(Ahad), telah diadakan satu webinar yang bertajuk “ Wacana Dekolonisasi Intelektual” bagi semua pelajar yang mengambil kursus Falsafah dan Isu Semasa (UHIS 1022). Webinar ini bermula dari pukul 10 pagi dan mengambil masa selama dua jam iaitu tamat pada 12 tengah hari. Panel-panel webinar ini ialah Prof. Dr. Kamaruzaman bin Yusoff dan Dr. Nasruddin bin Yunos.

Terdapat banyak ilmu dan maklumat yang telah saya perolehi sepanjang sesi webinar ini seperti kolonisasi, dekolonisasi, dan neokolonisasi. Kolinisasi secara ringkasnya merupakan satu idea dan usaha yang dilakukan oleh pihak penjajah yang merujuk kepada ideologi yang terdapat di Barat ketika itu iaitu “The White Men’s Burden (Beban Orang Putih)” iaitu orang Barat menganggap mereka bertanggungjawab untuk memajukan orang orang yang bukan dari golongan mereka yang dianggap tidak bertamadun. Ideologi ini dibawa sehingga membawa gerakan untuk memajukan yang juga disebut sebagai penjajahan. Kolonisasi juga sering dikaitkan dengan usaha mendapatkan sumber asli bagi memenuhi keperluan revolusi industri selain dikaitkan dengan usaha untuk mendapatkan keperluan tenaga usaha manusia yang juga disebut sebagai perhambaan. Kesan dari kolonisasi ini telah mewujudkan perhambaan akal budi kepada rakyat yang dijajah, telah menimbulkan idea bahawa segala yang datang dari Barat adalah bagus, dan melahirkan mentaliti kolonial iaitu menganggap negara negara di Barat lebih maju berbanding negara sendiri.

Manakala, dekolonisasi berlaku selepas proses kolonisasi ini, dimana dekolonisasi merujuk kepada usaha pembebasan dari penjajahan yang terdiri dari dua bentuk iaitu secara rundingan atau peperangan menentang penjajah. Usaha usaha dalam proses dekolonisasi in banyak berlaku di dalam golongan agamawan dan para nasionalis tempatan. Usaha ini adalah untuk menghalang penjajah yang telah banyak merampas hasil bumi dan mahukan kawalan terhadap negara sendiri serta memastikan berlakunya keadilan. Hasil dari proses dekolonisasi ini telah mengembalikan kuasa autonomi, berlaku keadilan dan juga mengembalikan pendidikan yang sepatutnya kepada penduduk tempatan serta berjaya menyesuaikan undang undang yang sepatutnya.

Selain itu, dekolonisasi juga berlaku dalam bentuk pemikiran yang bererti membebaskan diri dari pengaruh penjajah dari sudut pemikiran. Antara aspek utama berkaitan dekolonisasi pemikiran ialah dari aspek bahasa, dan budaya. Kesemua aspek ini tidak salah tetapi sewajarnya diletakkan had agar tidak berlaku kekeliruan identiti bangsa dan negara. Akibat dari kolonisasi juga menyebabkan sifat sekular di dalam diri semakin menebal dalam masyarakat sedangkan hubungan manusia dengan Tuhan lebih penting dan utama. Dekolonisasi dari segi pemikiran ini juga turut melibatkan aspek ekonomi. Cabaran besar pada hari ini dari segi pemikiran ialah ianya sangat mudah berkembang dalam masyarakat.

Neokolonisasi merupakan satu bentuk penjajahan yang baharu tetapi berbeza daripada proses kolonisasi dari segi penguasaan dan ketenteraan serta dari segi ekonomi dan globalisasi. Perkara ini juga boleh dilihat dari bentuk penguasaan budaya seperti budaya hidup, makan, bahasa dan sebagainya. Neokolonisasi juga berkait dengan bantuan bersyarat. Langkah-langkah yang sepatutnya perlu diambil untuk mengatasi penjajahan bentuk baharu ini.

Antara langkah langkah yang boleh diambil untuk mengembalikan jati diri rakyat di Malaysia adalah dari sudut pendidikan iaitu dengan turut memfokuskan tentang jati diri di samping menyampaikan ilmu. Langkah ini sewajarnya diambil dari pendidikan awal seperti tadika bagi membentuk jati diri yang kukuh dalam diri masyarakat. Ianya lebih mudah untuk membentuk jati diri dari kecil berbanding apabila sudah berusia. Penguasaan bahasa juga adalah penting untuk mengukuhkan lagi jati diri rakyat. Selain itu, jati diri juga boleh dikuatkan melalui seni budaya.

Iktibar yang saya perolehi melalui webinar ini ialah kita sebagai rakyat Malaysia mestilah sentiasa berwaspada dan perlulah sentiasa berhati hati dalam menerima budaya lain di dalam kehidupan seharian. Walaupun kita sudah merdeka secara fizikal iaitu sudah tidak berada dibawah penguasaan penjajah, kita masih boleh terdedah dengan pengaruh ideologi dan pemikiran yang boleh merosakkan dan membawa pengaruh buruk kepada diri, masyarakat, dan negara. Usaha-usaha yang telah dilakukan kerajaan perlulah disambut oleh setiap warga Malaysia dan tidak sepatutnya diabaikan. Hal ini dapat mengukuhkan jati diri rakyat untuk lebih menyayangi budaya dan adat yang terdapat di negara ini berbanding budaya luar seterusnya dapat mengelakkan perkara yang tidak diingini seperti dadah, gangsterisme dan sebagainya dari terus menular. Kita juga sewajarnya menapis apa yang telah kita pelajari dan perolehi agar tidak lagi berada di bawah pengaruh penjajah dari sudut pemikiran. Apa yang sedia ada di negara kita sudah indah dan sewajarnya dipelihara dari terus dirosakkan oleh pemikiran pemikiran yang tidak elok.